五峰竹
作者：黄彥平
朝代：宋

paragraphs: 此君抱節懷霜露，裁以廣寒修月斧。
區區拔穎陋管城，落落中繩宜冊府。
潛心幾絕西門佩，隸古親傳伏生語。
後來頡頏追時好，客卿子墨先生楮。
慈恩柿葉剡谿藤，俗嗜紛紛那足數。
何人喜事翻新製，林下風流微近古。
宣心寫面卻緘囊，百草千葩增媚嫵。
青奴小忍供筆硯，晴窗示爾梅花賦。